FI Euroopan unionin virallinen lehti CE 78/882

(2004/C 78 E/0934)

KIRJALLINEN KYSYMYS E-3933/03

esittäjä(t): Samuli Pohjamo (ELDR) ja Mikko Pesälä (ELDR) komissiolle

(19. joulukuuta 2003)

Aihe: Ergonomisen satulatuolin tunnustaminen EU:n tuoliluokituksissa

Suomalainen satulatuolien valmistaja Salli Systems on lähestynyt pyytäen auttamaan heitä heidän tuotteensa tunnustamisessa. Salli Systems valmistaa tuoleja, jotka ottavat huomioon ergonomian istumatyössä. Ongelmana on, että Salli Systemsin mukaan mitkään tuoleihin liittyvät standardit eivät tällä hetkellä tunnista tätä uutta konseptia, mikä aiheuttaa ongelmia tuolin markkinoinnissa. Salli Systems pyytääkin apua liikeidean tunnustamiseen.

Salli Systemsin satulatuoli on ergonomisesti suunniteltu minimoimaan toimistotyöstä aiheutuvia istuma-peräisiä vaivoja. Perinteinen istunta tuo vaivoja, koska lantion ja reiden noin 90 asteen kulma ei ole fysiologinen eikä se säily, vaan reisien ollessa vaakasuorassa lantio kääntyy taakse ja selkä pyöristyy. Tämän vuoksi aktiivinen nojaaminen oikeaoppisesti selkänojaan ja keskittyminen istumatyöhön on vaikeaa. Tämä on selkävaivojen ylivoimaisesti suurin yksittäinen tekijä. Huonosta istumisesta aiheutuva lasku on huomattava, kun ajatellaan pahenevia selkävaivoja, istumisesta aiheutuvaa väsymystä sekä työtehon ja tuottavuuden laskua.

Hyvän ergonomian vaatimukset täyttää parhaiten ratsastuksenomainen istunta ja satulatuoli. Siinä reidet avautuvat ja suuntautuvat noin 45 astetta alaviistoon, istuinluut kannattelevat kehon painoa painamatta pahemmin lihaksia tai tiehyitä. Tällainen istunta on selkeästi perinteistä terveellisempi, mukavampi ja turvallisempi.

Tiedustelemmekin, mitä komissio voi tehdä kyseisen liikeidean tunnustamisen hyväksi ja kuinka satulatuoli voidaan ottaa mukaan jo olemassa oleviin tuoliluokituksiin ja -standardeihin.

David Byrnen komission puolesta antama vastaus

(9. helmikuuta 2004)

On selvää, että komission vastuualueeseen ei kuulu yksittäisten liikeideoiden edistäminen. Vaikka ergonomiset tuolit voivat auttaa tiettyjen terveysongelmien ehkäisemisessä ja niitä olisi sen vuoksi oltava markkinoilla, on käyttäjien asiana valita tarpeisiinsa parhaiten soveltuva tuolityyppi.

Mitä tulee tuolien luokitteluun ja standardeihin, teollisuus voi ensisijaisesti käsitellä näitä kysymyksiä itse erityisesti vapaaehtoisten standardointitoimien avulla Euroopan standardointikomiteassa (European Committee for Standardization, CEN).

Mitä tulee työntekijöiden suojeluun työpaikalla, toimenpiteistä työntekijöiden turvallisuuden ja terveyden parantamisen edistämiseksi työssä 12 päivänä kesäkuuta 1989 annetussa neuvoston direktiivissä 89/391/ETY (1) säädetään, että työnantajan on toteutettava tarvittavat toimenpiteet työntekijöidensä turvallisuuden ja terveyden suojelemiseksi, mukaan lukien vaarojen ehkäisy.

Lisäksi turvallisuutta ja terveyttä varten näyttöpäätetyölle asetettavista vähimmäisvaatimuksista 29 päivänä toukokuuta 1990 annetussa neuvoston direktiivissä 90/270/ETY (2) (erityisdirektiivi) säädetään, että työnantajat on velvoitettava tekemään selvitys työpisteistä työntekijöiden turvallisuus- ja terveysolojen arvioimiseksi. Tämä koskee myös työtuolia. Työnantajan on toteutettava aiheelliset toimenpiteet poistaakseen edellä mainittua arviointia tehtäessä havaitut vaarat. Samassa direktiivissä esitetään työtuoleja koskevat vähimmäisvaatimukset, kuten tukevuus, säädettävyys ja mukavuus.

(1) EYVL L 183, 29.6.1989.

(2) EYVL L 156, 21.6.1990.